La II Fira de la Infància i l’Adolescència de Burjassot arriba al Parc de la Granja, el 20N
2025-07-24

El 20 de novembre se celebra el Dia Universal de les Xiquetes i els Xiquets i es commemoren els aniversaris de l’adopció de la Declaració Universal dels Drets de la Infància (1959) i l’aprovació de la Convenció dels Drets del Xiquet (1989). Per a commemorar totes dues efemèrides, històriques i rellevants en l’evolució de la consecució de drets per part d’un col·lectiu tan essencial com és la infància, l’Ajuntament de Burjassot organitzarà la II Fira de la Infància i l’Adolescència.

La regidoria de Drets i Protecció de la Infància, que dirigeix Yolanda Andrés, organitza aquesta segona edició de la Fira, que tindrà lloc el mateix diumenge 20 de novembre, a l’entorn del Parc de la Granja i que pretén reunir el major nombre possible de xiquets i xiquetes de Burjassot amb ganes de gaudir d’una jornada lúdica, pensada especialment per a ells.

La II Fira de la Infància i l’Adolescència, emmarcada en el Projecte de Burjassot Ciutat Educadora, se celebrarà entre les 10 h i les 19 h. Al llarg de la jornada, hi haurà espai i temps per als contacontes i per a les animacions. Hi haurà tallers de coeducació i també un taller de fabricació de bombolles de sabó. No faltarà l’espai per a la multiaventura, els jocs gegants i la batucada, a càrec de Raizes Batucada, a més de sortejos i regals al llarg del dia. Entre tot aquest programa d’activitats, a les 11.45 h, es procedirà a la lectura dels Drets de la Infància i, a les 12.30 h, hi haurà una exhibició per part de la Unitat Canina de la Policia Local de Burjassot i una demostració de Primers Auxilis per part de voluntaris de Protecció Civil.

Durant tota la jornada, en La Granja hi haurà carpes amb informació d’entitats i associacions d’àmbits relacionats amb la infància i l’adolescència.